text: "Ha! sire," ce a dit Durbans,
   "Ne sai où vous estes manans ;
   Car, certes, se je le savoie,
   Bien sai k'encor vous reverroie,
   Se Diex en santé me tenoit,
   Jà si loing de ci ne seroit.
   No sai s'avez terres ne fiez,
   Ne sai pas que vous chaciez,
   Ne je enquerre ne le quier ;
   Mais, se me vueille Diex aidier ;
   Se il vous plaist, je vous donrai
   La moitié de tout kan que j'ai,
   À tous jours, pour vous et vostre hoir,
   S'avoec moi voulez remanoir.
   Non pas que vous à moi soiez :
   Mais je à vous, bien le sachiez,
   Vueil estre tout entirement :
   Ainsi le vous ai en couvent."
  